Οι εκλογές στα καντόνια της Γαλλίας
Ο «Κανένας» αναδείχθηκε ο μεγάλος νικητής στις τοπικές εκλογές στη Γαλλία, που διεξήχθηκαν στις 20 και 27 Μαρτίου 2011, για την ανάδειξη των τοπικών αρχών στα 4.039 καντόνια της χώρας, αφού η αποχή έφτασε στο συγκλονιστικό ποσοστό του 56%. 

Ο μεγάλος ηττημένος των εκλογών ήταν ο πρόεδρος Νικολά Σαρκοζί, και μάλιστα εν μέσω της προεδρικής του θητείας, δεδομένου ότι το κυβερνητικό κόμμα (UMP) καθηλώθηκε στο 17% στον πρώτο γύρο και στο 19% στο δεύτερο.
Αλλά και για το Σοσιαλιστικό κόμμα τα περιθώρια πανηγυρισμού με το 25% στον πρώτο και με το 30% στο δεύτερο γύρο είναι στενά.

Αντιθέτως, το ακροδεξιό κόμμα του Εθνικού Μετώπου (Front Nacionale, FN) κατάφερε να συγκεντρώσει το 15% των ψήφων στο πρώτο γύρο και 10% στο δεύτερο, καταφέρνοντας έτσι να «μοστράρει» ως το τρίτο κόμμα στην πολιτική κονίστρα της Γαλλίας.
Καλές επιδόσεις κατέγραψαν και οι Πράσινοι του Ντανιέλ Κον Μπετίτ, με ποσοστό 12,4%, δεν έφτασαν στο εντυπωσιακό 16,2% των ευρωεκλογών, αλλά καταγράφονται ως δεύτερη δύναμη στο χώρο της ευρύτερης Κεντροαριστεράς-Αριστεράς.

Τα κόμματα της Αριστεράς συμμετείχαν στις εκλογές με ένα πλήθος συνδυασμών και η εκτίμηση είναι ότι κατάφερε να ανακόψει τη διαρκή εδώ και χρόνια υποχώρησή της. 

Τι δείχνει η αποχή

Το συγκλονιστικό ποσοστό αποχής του 56% των Γάλλων πολιτών –και στο δεύτερο γύρο κυμάνθηκε στα ίδια επίπεδα–, όπως εκτιμούν οι αναλυτές και ερμηνεύουν σχετικές έρευνες, οφείλεται στην αποδοκιμασία του πολιτικού συστήματος και όχι στην πολιτική αδιαφορία των πολιτών. Χαρακτηριστική είναι η έρευνα της «Λε Παριζιέν», σύμφωνα με την οποία το 34% όσων απείχαν το έκαναν γιατί «οι εκλογές δεν θα αλλάξουν τις ζωές τους», το 27% για να εκφράσει την οργή του «για την κατάσταση στη Γαλλία» και το 11% για να δείξει την εναντίωσή του στον πρόεδρο Ν. Σαρκοζί.
Στην ουσία, δηλαδή, πρόκειται για μια «αντισυστημική» αποχή, που δεν επιτρέπει ούτε στη σημερινή γαλλική ηγεσία να ελπίζει σε μελλοντικές νίκες και που πονοκεφαλιάζει όμως και τους Σοσιαλιστές, οι οποίοι δεν κατάφεραν να προβάλουν μια διαφορετική και πειστική πολιτική.
Οι εκλογές αποτελούσαν και το τελευταίο τεστ που παρέχει πραγματικό δείγμα γραφής των πολιτικών διαθέσεων των Γάλλων πριν από την επερχόμενη, το 2012, αναμέτρηση για την ανάδειξη προέδρου της χώρας.

Τα αποτελέσματα δείχνουν πως ο σημερινός πρόεδρος Νικολά Σαρκοζί θα αναμετρηθεί υπό ιδιαίτερα δυσμενείς συνθήκες, όπως φαίνεται και από τις μέχρι σήμερα δημοσκοπήσεις, με τους εξ αριστερών αντιπάλους του, αλλά και με μια Ακροδεξιά που συνεχώς κερδίζει έδαφος.

Εγκατάσταση της Ακροδεξιάς στην πολιτική σκηνή
Αναλυτές εκτιμούν ότι το σημερινό ποσοστό της Ακροδεξιάς θα μπορούσε να αγγίξει και το 25%, αν το Μέτωπο κατέβαζε υποψηφιότητες σε όλα τα διαμερίσματα της χώρας όπου διενεργήθηκαν εκλογές.

Αυτή η εξέλιξη αποτελεί συναγερμό για όλους. Δείχνει πως στα κοινωνικά συντρίμμια που δημιουργεί η κρίση στη Γαλλία, με τα τρία εκατομμύρια ανέργων και τη διάλυση των σωματείων, ανοίγει ο δρόμος στην άκρα Δεξιά. Οπως σημειώνει ο μελετητής Jean-Yves Camus, η άκρα Δεξιά τσιμπολογάει από την παραδοσιακή κοινωνική βάση της Αριστεράς, όταν αυτή αποσυντίθεται: «Οσοι ψηφίζουν FN δεν έχουν πια την αίσθηση της συλλογικότητας. Είναι εργάτες, αλλά δεν πιστεύουν πως η κατάστασή τους είναι αποτέλεσμα της κοινωνικής τους θέσης». 
Η ενίσχυση του FN οφείλεται και σε άλλους λόγους. Η ακροδεξιά μετατόπιση της δημόσιας συζήτησης σε θέματα «τάξης και ασφάλειας», για «την εθνική ταυτότητα» κ.λπ. «αποδαιμονοποίησε» το FN. 
Σύμφωνα, δε, με δημοσκόπηση της BVA-Absoluce, που δημοσιοποιήθηκε από την εφημερίδα «Les Echos» και το ραδιοφωνικό σταθμό «France Info», τουλάχιστον ένας στους δύο Γάλλους δηλώνουν ότι το Εθνικό Μέτωπο θα πρέπει να θεωρείται «ένα κόμμα όπως τα άλλα». Σημειωτέον ότι είναι η πρώτη φορά που υπερισχύει το «ναι» στην ερώτηση αυτή. Το Σεπτέμβριο του 2010 σε ανάλογη δημοσκόπηση το «ναι» είχε συγκεντρώσει 42% και το «όχι» 57%. Οι ψηφοφόροι, ωστόσο, καταδεικνύουν ως αδύνατο σημείο του τη μακροοικονομική του πολιτική, την οποία θεωρούν ελάχιστα αξιόπιστη, με μόνο το 17% των ερωτηθέντων να υποστηρίζει την πρόταση του κόμματος για έξοδο από τη ζώνη του ευρώ και το 15% την έξοδο της Γαλλίας από την Ευρωπαϊκή Ενωση.

Η οικονομία είναι το πρόβλημα

Από την ίδια όμως δημοσκόπηση προκύπτει πως μόλις το 25% των ερωτηθέντων εκτιμά ότι η ακολουθούμενη πολιτική είναι «καλή» και το 75% εκτιμά πως είναι «κακή», ποσοστό που αποτελεί νέο ρεκόρ πτώσης της δημοτικότητας του Γάλλου προέδρου. Αρα στην οικονομία, σύμφωνα και με όλους τους αναλυτές, βρίσκεται η ρίζα του κακού, δηλαδή της συρρίκνωσης της επιρροής τους που αντιμετωπίζουν τα κόμματα εξουσίας στη Γαλλία. 
